‘ના હો દીદી, આ તો મીરાંબહેનનાં કપડાં લેવાનાં હતાં એટલે જ ગઈ. બાકી આપણું કામ નહીં. પ્લીઝ ભાભી, પ્લીઝ… તમે ના આવો તો મારા સોગંદ છે. તમારે આવવું જ પડશે.’ કહી નેહલ અનુરાધાની કોટે વળગીને ગદગદ થઈ જતા લાડથી કહ્યું ત્યારે અનુરાધાએ પ્રેમથી સફરજન જેવા લાલ ગાલ ઉપર ચૂંટી ખણતાં કહ્યું : ‘મારી ગાંડી દેરાણી તોફાન છોડ, હવે તું નાની નથી. કાલે સવારે તો એક સંતાનની મા બની જઈશ. એ ખબર છે ? ઠીક ચલ, તારી હઠ છે તો હું આવીશ, બસ ?’